**Što je istina: mladi su neodgovorni ili na mladima svijet ostaje?**

 Naši stari često znaju reći da svijet više nije što je nekad bio. Tako niti mladi više nisu kao nekada. U današnjem svijetu, koji je pun nasilja i nemorala, mladi često upadaju u zamke ovisnosti , lošeg društva i tako dalje. Ako su današnji madi naša budućnost, ona sigurno ne može biti dobra. Nije ni čudo da se u zadnje vrijeme pojavljuju razni proroci koji naviještaju kraj svijeta. Ali, je li situacija u svijetu zapravo tako loša? Jesu li naši stari u pravu?

 Prava je istina da je svaki čovjek u svojoj mladosti tvrdoglav, lijen, zaljubljen i tako dalje. Ljudi najčešće za to krive hormone, što je djelomično točno, ali samo djelomično. Čovjek već kao dijete razmišlja o svojoj budućnosti i zamišlja sebe kao odraslu osobu. Kao adolescenti dobivamo određenu odgovornost i osjećamo se odraslijima. Naravno, odgovornost će neke ljude uplašiti, a neki će se znati nositi s njome.Ovisno o vremenu u kojem živimo (tj. na kojoj je razini naše društvo), stupanj odgovornosti se mijenja. Tako se, na primjer, u nekim državama Bliskog Istoka djeca smatraju punoljetnima s dvanaestak godina i mogu se udati ili oženiti. U našem bi podneblju tako nešto bilo apsurdno, jer je naše društvo na višoj razini.Međutim, niti naše društvo nije bez mana. U već spomenutim državama, primjerice, mladi jako poštuju starije, dok kod nas tog poštovanja ima sve manje. Mladi i odrasli se ne slažu zbog različitih pogleda na život. Te se nesuglasice javljaju jer se odrasli ne mogu staviti u situaciju mladih i obrnuto. To je takozvani „generacijski jaz“, koji se ponavlja sa svakom novom generacijom. Mladima se uvijek govori kako je cijeli svijet njihov i da nema onoga što ne mogu ako se potrude. To im podiže samopouzdanje i razvija jednu vrstu „mehanizma za preživljavanje“, kako ne bi pokleknuli kod prve prepreke u životu. Mladi spoznaju da je život kratak i da je sada vrijeme da se pokažu i pokušaju napraviti više sa svojim životom. Odrasli to znaju jer su se i sami našli u toj situaciji u svojoj mladosti i pokušavaju zaštititi svoju djecu od pogrešaka koje su sami napravili. Ali mladi su uporni i žele ostvariti svoj naum pod svaku cijenu. To je prirodno, jer će živo biće najbolje naučiti ako iskusi na svojoj koži. Stoga bi stariji trebali pustiti djecu da sama nauče, kao što ptice moraju pustiti svoje mlade da padnu kod prvog leta.

 Dakle, istina je da se svi mi ponekad ponašamo iracionalno, pogotovo u svojoj mladosti. Ali čovjek sazrije i prosudi jesu li pogledi na život koje je imao kao adolescent ispravni. Svaka generacija odrasta, uz pravo usmjeravanje, u odgovorne ljude. Možemo zaključiti da svijet ostaje na odraslima, čiji se karakter formira u mladosti. Dakle, na mladima svijet ostaje.

 Ana Lulić, 2.b